EL Επίσημη Εφημερίδα της Ευρωπαϊκής Ένωσης C 280/50

Γνωμοδότηση της Επιτροπής των Περιφερειών με θέμα «Μείωση του κόστους εγκατάστασης ευρυζωνικών υπηρεσιών»

2013/C 280/10

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

— λαμβάνει υπόψη την πρόταση κανονισμού του Ευρωπαϊκού Κοινοβουλίου και του Συμβουλίου για μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών, την οποία παρουσίασε η Ευρωπαϊκή Επιτροπή στις 26 Μαρτίου 2013 και η οποία εντάσσεται σε ένα σχέδιο δέκα σημείων, το οποίο υπεβλήθη στο πλαίσιο της ενδιάμεσης αξιολόγησης του Ψηφιακού θεματολογίου για την Ευρώπη·

— χαιρετίζει τις προτεραιότητες που καθορίζονται στην πρόταση κανονισμού –τα υψίρρυθμα δίκτυα, τα τεχνικά έργα, την από κοινού χρήση των υφιστάμενων υποδομών και την αποτελεσματικότερη εγκατάσταση νέων υλικών υποδομών, τη μείωση των διοικητικών επιβαρύνσεων και της γραφειοκρατίας– οι οποίες αφορούν, στο σύνολό τους, τομείς, στους οποίους οι πόλεις και οι περιφέρειες είναι ταυτόχρονα ενδιαφερόμενοι φορείς, πάροχοι και λήπτες υπηρεσιών·

— έχει ήδη υπογραμμίσει στο παρελθόν ότι η υιοθέτηση μέτρων εξορθολογισμού, εκσυγχρονισμού και μείωσης του διοικητικού κόστους ως δράσης προτεραιότητας για τη μείωση του κόστους, καθώς και ο εξορθολογισμός και η απλούστευση των διοικητικών διαδικασιών και υπηρεσιών θα προωθήσουν την οικονομική δραστηριότητα και θα μειώσουν τη γραφειοκρατία και τα διοικητικά εμπόδια· επιπλέον, θα διευκολύνουν τις σχέσεις μεταξύ πολιτών και διοίκησης και θα συμβάλουν στη μείωση του διοικητικού κόστους των δραστηριοτήτων των επιχειρήσεων (ιδίως αυτών που σχετίζονται με τη δημιουργία υποδομών υψίρρυθμου διαδικτύου), στη βελτίωση της ανταγωνιστικότητάς τους και στην τόνωση της ανάπτυξής τους·

— επισημαίνει ότι, προκειμένου να αντιμετωπιστεί η αδυναμία των ιδιωτικών φορέων εκμετάλλευσης να καλύψουν περιοχές που αξιολογούν ως ελάχιστα προσοδοφόρες όπως οι αγροτικές περιοχές, οι τοπικές και περιφερειακές αρχές αναγκάζονται να συμβάλλουν στη χρηματοδότηση των ψηφιακών υποδομών. Για να εξασφαλιστεί η ισότιμη πρόσβαση όλων των πολιτών και όλων των περιοχών στις νέες τεχνολογίες, καλεί την Επιτροπή αφενός να στηρίξει τις προσπάθειες χρηματοδότησης από τους ΟΤΑ, επιτρέποντας τη συμμετοχή των ευρωπαϊκών Διαρθρωτικών Ταμείων σε όλες τις περιοχές της Ένωσης, και αφετέρου να αναγνωρίσει το χαρακτήρα υπηρεσίας γενικού και οικονομικού συμφέροντος των έργων ψηφιακού εξοπλισμού στις αγροτικές και αραιοκατοικημένες περιοχές.

Γενικός εισηγητής Ο κ. Gábor BIHARY (HU/PSE), μέλος της γενικής συνέλευσης της Βουδαπέστης Έγγραφο αναφοράς Πρόταση κανονισμού του Ευρωπαϊκού Κοινοβουλίου και του Συμβουλίου για μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών COM(2013) 147 final

I. ΠΟΛΙΤΙΚΕΣ ΣΥΣΤΑΣΕΙΣ

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. λαμβάνει υπόψη την πρόταση κανονισμού του Ευρωπαϊκού Κοινοβουλίου και του Συμβουλίου για μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών, την οποία παρουσίασε η Ευρωπαϊκή Επιτροπή στις 26 Μαρτίου 2013 και η οποία εντάσσεται σε ένα σχέδιο δέκα σημείων, το οποίο υπεβλήθη στο πλαίσιο της ενδιάμεσης αξιολόγησης του Ψηφιακού θεματολογίου για την Ευρώπη·

2. παρατηρεί με ικανοποίηση ότι η πρόταση κανονισμού βασίζεται σε ορθές πρακτικές των κρατών μελών, ενώ παράλληλα παρέχει στα τελευταία σημαντική διακριτική ευχέρεια για τις οργανωτικές πτυχές και υποστηρίζει τη νέα νοοτροπία υψίρρυθμης πρόσβασης·

3. χαιρετίζει τις προτεραιότητες που καθορίζονται στην πρόταση κανονισμού –τα υψίρρυθμα δίκτυα, τα τεχνικά έργα, την από κοινού χρήση των υφιστάμενων υποδομών και την αποτελεσματικότερη εγκατάσταση νέων υλικών υποδομών, τη μείωση των διοικητικών επιβαρύνσεων και της γραφειοκρατίας– οι οποίες αφορούν, στο σύνολό τους, τομείς, στους οποίους οι πόλεις και οι περιφέρειες είναι ταυτόχρονα ενδιαφερόμενοι φορείς, πάροχοι και λήπτες υπηρεσιών·

4. υπενθυμίζει ότι η υψίρρυθμη ευρυζωνική υποδομή αποτελεί τη σπονδυλική στήλη της ενιαίας ψηφιακής αγοράς, καθώς και προϋπόθεση για ανταγωνιστικότητα σε παγκόσμια κλίμακα, μεταξύ άλλων στο πεδίο του ηλ-εμπορίου. Όπως υπενθυμίζεται στην ανακοίνωση «Πράξη για την Ενιαία Αγορά II» (1), μια αύξηση 10% στην ευρυζωνική διείσδυση μπορεί να έχει ως αποτέλεσμα ετήσια αύξηση 1-1,5% του ΑΕΠ και 1,5% αύξηση της παραγωγικότητας εργασίας (2). Η οφειλόμενη στην ευρυζωνικότητα καινοτομία στις επιχειρήσεις έχει τη δυνατότητα να συμβάλει στη δημιουργία 2 εκατομμυρίων νέων θέσεων εργασίας έως το 2020 (3)·

5. τονίζει ότι η Ένωση δεν επιτρέπεται να αφήσει επιχειρήσεις και ευρωπαίους πολίτες εκτός του πεδίου γεωγραφικής κάλυψης των υποδομών αυτών και ότι έχει δεσμευτεί για την επιδίωξη φιλόδοξων ευρυζωνικών στόχων του Ψηφιακού θεματολογίου για την Ευρώπη: βασική ευρυζωνική πρόσβαση για όλους τους ευρωπαίους πολίτες έως το 2013 και, έως το 2020, (i) πρόσβαση σε ταχύτητες άνω των 30 Mbps για όλους τους ευρωπαίους πολίτες, και (ii) εγκατάσταση διαδικτυακής σύνδεσης ταχύτητας άνω των 100 Mbps, τουλάχιστον για το 50% των ευρωπαϊκών νοικοκυριών. Ωστόσο, οι στόχοι αυτοί θα επιτευχθούν μόνο εφόσον μειωθεί το κόστος κατασκευής των εν λόγω υποδομών σε όλη την ΕΕ·

6. υπογραμμίζει ότι, στο πλαίσιο της διαχείρισης των διαδικασιών τις οποίες αφορούν η παρούσα πρόταση κανονισμού του Ευρωπαϊκού Κοινοβουλίου και του Συμβουλίου και οι πολιτικές που τη συνοδεύουν, είναι εξαιρετικά σημαντικό να συντονιστούν οι δραστηριότητες της Ευρωπαϊκής Ένωσης, των κρατών μελών και των αρχών τοπικής αυτοδιοίκησης, καθώς και να τηρείται πλήρως η αρχή της επικουρικότητας, όπως αναφέρει η Επιτροπή των Περιφερειών στη Λευκή Βίβλο της για την πολυεπίπεδη διακυβέρνηση (4)·

7. εφιστά την προσοχή, σύμφωνα με τις θέσεις που έχει διατυπώσει σε προηγούμενες γνωμοδοτήσεις της, στην αναγκαιότητα να αξιοποιηθούν πλήρως οι δυνατότητες της Ευρώπης για την ανάπτυξη υπηρεσιών ΤΠΕ στον δημόσιο και ιδιωτικό τομέα, καθώς και να χρησιμοποιηθούν οι ΤΠΕ ως μέσο βελτίωσης των υπηρεσιών των τοπικών και περιφερειακών αρχών σε τομείς όπως η ιατροφαρμακευτική περίθαλψη, η παιδεία, η δημόσια τάξη, η ασφάλεια ή οι κοινωνικές υπηρεσίες. Οι υποστηριζόμενες από την ΕΕ συμπράξεις δημοσίου-ιδιωτικού τομέα μεταξύ ΜΜΕ που αναπτύσσουν ΤΠΕ και τοπικών και περιφερειακών αρχών στον τομέα των δημοσίων υπηρεσιών ΤΠΕ μπορεί να αποτελέσουν εξαίρετη βάση για την ενίσχυση των τοπικών δεξιοτήτων και γνώσεων σε ολόκληρη την ΕΕ (5)·

8. έχει ήδη υπογραμμίσει στο παρελθόν ότι η υιοθέτηση μέτρων εξορθολογισμού, εκσυγχρονισμού και μείωσης του διοικητικού κόστους ως δράσης προτεραιότητας για τη μείωση του κόστους, καθώς και ο εξορθολογισμός και η απλούστευση των διοικητικών διαδικασιών και υπηρεσιών θα προωθήσουν την οικονομική δραστηριότητα και θα μειώσουν τη γραφειοκρατία και τα διοικητικά εμπόδια· επιπλέον, θα διευκολύνουν τις σχέσεις μεταξύ πολιτών και διοίκησης και θα συμβάλουν στη μείωση του διοικητικού κόστους των δραστηριοτήτων των επιχειρήσεων (ιδίως αυτών που σχετίζονται με τη δημιουργία υποδομών υψίρρυθμου διαδικτύου), στη βελτίωση της ανταγωνιστικότητάς τους και στην τόνωση της ανάπτυξής τους (6)·

9. τονίζει ότι είναι αναγκαίο να λάβουν η Ευρωπαϊκή Επιτροπή και τα κράτη μέλη όλα τα απαραίτητα μέτρα, προκειμένου να διασφαλιστεί ότι οι τοπικές και οι περιφερειακές αρχές συμμετέχουν πλήρως και ενεργά στη διαχείριση των πρωτοβουλιών που άπτονται των ΤΠΕ (7)·

10. λαμβάνει υπόψη την πρόθεση που εμπεριέχει η πρόταση κανονισμού να βελτιωθούν ποιοτικά οι υπηρεσίες και τα προϊόντα πληροφοριών που απευθύνονται στους ευρωπαίους καταναλωτές, καθώς και να μειωθούν οι άσκοπες δαπάνες και οι διοικητικές επιβαρύνσεις, ενώ παράλληλα θα υποστηριχθούν η ενιαία ψηφιακή αγορά και οι στόχοι της στρατηγικής «Ευρώπη 2020»·

Πρόσβαση σε ευρυζωνικές υπηρεσίες

11. υπογραμμίζει ότι οι τοπικές και οι περιφερειακές αρχές είναι μεταξύ των βασικών παραληπτών των συστάσεων που διατυπώνονται στο Ψηφιακό θεματολόγιο, ιδίως όσον αφορά την εγκατάσταση των ευρυζωνικών υπηρεσιών, δύνανται δε να συμβάλουν με αποφασιστικό τρόπο στην υλοποίησή του. Οι προτεραιότητες της νέας στρατηγικής σε τοπικό και περιφερειακό επίπεδο μπορούν να βελτιώσουν την ποιότητα ζωής, να υποστηρίξουν την κοινωνική και οικονομική δραστηριότητα των πολιτών, να τονώσουν την περιφερειακή ανάπτυξη και να προωθήσουν τις πιο αποτελεσματικές και εξατομικευμένες δημόσιες υπηρεσίες και τοπικές επιχειρήσεις. Οι περιφέρειες και οι πόλεις διαθέτουν πολυάριθμα μέσα για να βελτιώσουν την αξιοποίηση αυτών των δυνατοτήτων·

12. διαπιστώνει με ικανοποίηση ότι η πρόταση κανονισμού παρουσιάζει δυνατότητες που της επιτρέπουν να συμβάλει σημαντικά στη γεφύρωση του ψηφιακού χάσματος και στην επίτευξη των στόχων της στρατηγικής «Ευρώπη 2020», ανταποκρινόμενη παράλληλα στις βασικές ανάγκες των ευρωπαίων πολιτών στον κοινωνικό, πολιτιστικό και οικονομικό τομέα (8)·

13. αναγνωρίζει ότι η κοινωνία της πληροφορίας επιτάχυνε εντυπωσιακά την οικονομική και κοινωνική πρόοδο και εκτιμά ότι μία καλύτερη εγκατάσταση των υποδομών ευρυζωνικών υπηρεσιών πρόκειται να ενισχύσει την εν λόγω τάση. Ωστόσο, η ΕτΠ εφιστά την προσοχή στην ευκολία με την οποία μπορεί να διαδοθεί περιεχόμενο επικίνδυνο για τους νέους και τις θεμελιώδεις δημοκρατικές αξίες και υπογραμμίζει ότι η εν λόγω απειλή μπορεί να αντισταθμιστεί από την κατάλληλη εκπαίδευση βάσει αξιών και από την ευρεία κατάρτιση σχετικά με τα μέσα επικοινωνίας (9)·

14. υπενθυμίζει ότι οι τοπικές και οι περιφερειακές αρχές πρέπει να διαδραματίζουν καίριο ρόλο στην παροχή βοήθειας για την εξασφάλιση ισότιμης και οικονομικά προσιτής ευρυζωνικής πρόσβασης, π.χ. σε περιοχές όπου δεν επαρκούν οι μηχανισμοί της αγοράς, για την προώθηση πιλοτικών έργων που αποσκοπούν στη γεφύρωση του υφιστάμενου χάσματος της ηλεκτρονικής προσβασιμότητας και για την ανάπτυξη νέων ανθρωποκεντρικών προσεγγίσεων όσον αφορά τις ηλεκτρονικές δημόσιες υπηρεσίες προς τον πολίτη (10)·

15. εφιστά την προσοχή της Ευρωπαϊκής Επιτροπής στο γεγονός ότι, όσον αφορά τη χρηματοδότηση των ευρυζωνικών υποδομών από τις αρχές τοπικής αυτοδιοίκησης, οι κρατικές, μη επιστρεπτέες ενισχύσεις μπορεί να αποδειχθούν αναγκαίες και ζητεί να θεσπιστεί ρύθμιση προς αυτήν την κατεύθυνση·

16. επαναλαμβάνει την πρόταση που ήδη διατυπώθηκε στη γνωμοδότηση με θέμα το Ψηφιακό θεματολόγιο για την Ευρώπη, ήτοι ότι η χρηματοδότηση και τα άλλα μέτρα στήριξης θα πρέπει να προωθήσουν την υλοποίηση ευρυζωνικών δικτύων ανοικτής πρόσβασης τα οποία να βασίζονται σε οριζοντίως δομημένη αρχιτεκτονική δικτύου και σε επιχειρηματικό πρότυπο που διαχωρίζει την πρακτική πρόσβαση στο δίκτυο από την παροχή υπηρεσιών, καθώς και ότι τα υφιστάμενα δίκτυα οπτικών ινών θα πρέπει να καταστούν ανοικτά στον ανταγωνισμό (11). Πρακτικά, αυτό σημαίνει ότι στην παθητική υποδομή πρέπει να περιληφθούν ανενεργές ίνες για κοινή χρήση·

17. εκτιμά ότι, μολονότι οι περιφέρειες με υψηλή πληθυσμιακή πυκνότητα παρουσιάζουν προφανές εμπορικό ενδιαφέρον, η εγγύηση της γεωγραφικής ισορροπίας απαιτεί να δοθεί ιδιαίτερη προσοχή στην τόνωση των ιδιωτικών επενδύσεων σε αγροτικές περιοχές και σε περιοχές με χαμηλή πληθυσμιακή πυκνότητα καθώς και στις εξόχως απόκεντρες περιφέρειες. Στο πλαίσιο αυτό, οι τοπικές και περιφερειακές αρχές μπορούν να διαδραματίσουν ιδιαιτέρως σημαντικό ρόλο συντονίζοντας τη ζήτηση πρόσβασης σε ευρυζωνικές υπηρεσίες από διοικητικές αρχές, οργανισμούς δημόσιας ασφάλειας, τοπικά σχολικά ιδρύματα και δομές υπηρεσιών υγείας, αλλά και δημιουργώντας ομάδες σε τοπικό επίπεδο (από σχολεία, κοινότητες, ΜΜΕ κ.λπ.) και περιοχές επίδειξης ευρυζωνικών υποδομών για τους καταναλωτές, καθώς και παρέχοντας κατάρτιση·

18. επισημαίνει ότι, προκειμένου να αντιμετωπιστεί η αδυναμία των ιδιωτικών φορέων εκμετάλλευσης να καλύψουν περιοχές που αξιολογούν ως ελάχιστα προσοδοφόρες όπως οι αγροτικές περιοχές, οι τοπικές και περιφερειακές αρχές αναγκάζονται να συμβάλλουν στη χρηματοδότηση των ψηφιακών υποδομών. Για να εξασφαλιστεί η ισότιμη πρόσβαση όλων των πολιτών και όλων των περιοχών στις νέες τεχνολογίες, καλεί την Επιτροπή αφενός να στηρίξει τις προσπάθειες χρηματοδότησης από τους ΟΤΑ, επιτρέποντας τη συμμετοχή των ευρωπαϊκών Διαρθρωτικών Ταμείων σε όλες τις περιοχές της Ένωσης, και αφετέρου να αναγνωρίσει το χαρακτήρα υπηρεσίας γενικού και οικονομικού συμφέροντος των έργων ψηφιακού εξοπλισμού στις αγροτικές και αραιοκατοικημένες περιοχές·

Ψηφιακές υπηρεσίες και ηλεκτρονική διακυβέρνηση

19. υπογραμμίζει ότι οι ΤΠΕ, οι οποίες στηρίζουν μια ανοικτή σε όλους κοινωνία της πληροφορίας, θα πρέπει να λαμβάνουν υπόψη τις ανάγκες όλων των μελών της κοινωνίας, ιδίως εκείνων που κινδυνεύουν να υποστούν κοινωνικό αποκλεισμό·

20. τονίζει εκ νέου ότι η πρόσβαση σε υψίρρυθμες συνδέσεις υψηλής ποιότητας σε λογικές τιμές μπορεί να συμβάλει στη βελτίωση της ευκολίας πρόσβασης σε υπηρεσίες που παρέχονται από τις τοπικές και τις περιφερειακές αρχές, καθώς και στην ποιότητα των εν λόγω υπηρεσιών, διευκολύνοντας παράλληλα την εμπορική διάθεση των προϊόντων των πολύ μικρών επιχειρήσεων και των ΜΜΕ. Οι απομακρυσμένες περιφέρειες και κοινότητες, ιδίως δε οι εξόχως απόκεντρες, αναμένεται ειδικότερα ότι θα ωφεληθούν σημαντικά από τη δυνατότητα εκτενέστερης και ταχύτερης πρόσβασης σε ευρυζωνικές υπηρεσίες (12)·

21. τονίζει με έμφαση ότι οι νέες ψηφιακές εφαρμογές και υπηρεσίες συνιστούν διακυβεύματα ζωτικής σημασίας για την ελκυστικότητα και την ισορροπημένη ανάπτυξη των τοπικών και περιφερειακών αρχών και θεωρεί ότι η γενικευμένη πρόσβαση στις ψηφιακές υπηρεσίες για όλους αποτελεί προϋπόθεση για την ορθή υλοποίηση των στόχων της οικονομικής, κοινωνικής και εδαφικής συνοχής της Ευρωπαϊκής Ένωσης.

22. συνιστά, σύμφωνα με τις θέσεις που έχει διατυπώσει σε προηγούμενη γνωμοδότησή της (13), να αξιοποιηθούν πλήρως οι δυνατότητες που θα προσφέρει στην Ευρώπη η ταχύτερη ανάπτυξη του δικτύου χάρις στον εν λόγω κανονισμό, προκειμένου να αναπτυχθούν οι υπηρεσίες ΤΠΕ στον δημόσιο και τον ιδιωτικό τομέα, και, κατά συνέπεια, να χρησιμοποιηθούν οι ΤΠΕ ως μέσο βελτίωσης των υπηρεσιών των τοπικών και περιφερειακών αρχών σε τομείς όπως η ιατροφαρμακευτική περίθαλψη, η παιδεία, οι δημόσιες συμβάσεις, η ασφάλεια ή οι κοινωνικές υπηρεσίες·

23. επίσης, συνιστά, σύμφωνα με τις θέσεις που έχει διατυπώσει σε προηγούμενη γνωμοδότηση (14), να αξιοποιηθούν πλήρως οι δυνατότητες που θα προσφέρει στην Ευρώπη η ταχύτερη ανάπτυξη του δικτύου χάρις στον εν λόγω κανονισμό, προκειμένου να αναπτυχθούν οι διακρατικές ηλεκτρονικές διοικητικές υπηρεσίες, καθώς και να δοθεί προσοχή ώστε τα σχετικά έργα πληροφοριοποίησης να καλύπτουν τις πτυχές που σχετίζονται με τη διαλειτουργικότητα και την ηλεκτρονική ταυτοποίηση των πολιτών (πρόγραμμα STORK), τις ηλεκτρονικές υπογραφές, την ηλεκτρονική επίδοση εγγράφων, καθώς και άλλες δομικές συνιστώσες της ηλεκτρονικής διακυβέρνησης, με στόχο τη διευθέτησή τους εντός ευρωπαϊκού πλαισίου·

24. σημειώνει ότι δεν θα καταστεί δυνατή η αξιοποίηση των δυνατοτήτων του υπολογιστικού νέφους, εάν δεν αναπτυχθεί εγκαίρως η βάση υποδομών που είναι αναγκαία για τον σκοπό αυτόν (15)·

Έξυπνα ενεργειακά δίκτυα, ψηφιοποίηση και δημιουργικό περιεχόμενο: χρήση των ΤΠΕ

25. τονίζει ότι η ψηφιακή ενιαία αγορά αποτελεί θεμελιώδη βάση του Ψηφιακού θεματολογίου για την Ευρώπη που, αφενός, θα προωθήσει μια αναπτυσσόμενη, επιτυχημένη και δυναμική πανευρωπαϊκή αγορά για τη δημιουργία και τη διανομή νόμιμου ψηφιακού περιεχομένου και επιγραμμικών υπηρεσιών και, αφετέρου, θα παράσχει στους καταναλωτές εύκολη, ασφαλή και ευέλικτη πρόσβαση στις αγορές ψηφιακού περιεχομένου και υπηρεσιών (16)· επικροτεί συνεπώς τον διττό αντίκτυπο επιτάχυνσης και μείωσης του κόστους που θα έχει ο προτεινόμενος κανονισμός στην εν λόγω διαδικασία·

26. θεωρεί ότι είναι απαραίτητο, παράλληλα με την εγκατάσταση υψίρρυθμων δικτύων, να διαθέτουν οι δημόσιες υπηρεσίες περιφερειακού και τοπικού επιπέδου τις δέουσες εσωτερικές ικανότητες και τους βιώσιμους χρηματοδοτικούς πόρους που απαιτούνται για την ψηφιοποίηση των φακέλων (17)·

27. αναγνωρίζει ότι ο προτεινόμενος κανονισμός θα έχει αντίκτυπο στα μέτρα που επιδιώκουν την αντιμετώπιση των προκλήσεων στον τομέα της ενεργειακής απόδοσης βάσει των ΤΠΕ (18), καθώς και στην προσαρμογή των δομών αξιοποίησης φυσικών πόρων·

Πρόσβαση στις υφιστάμενες υλικές υποδομές και διαφάνεια

28. συμφωνεί με τον στόχο να μεγιστοποιηθούν οι συνέργειες μεταξύ των δικτύων, μέσω της υιοθέτησης κανονισμού που θα απευθύνεται όχι μόνο σε παρόχους δικτύων ηλεκτρονικών επικοινωνιών, αλλά και σε κάθε ιδιοκτήτη υλικής υποδομής, όπως, π.χ. δικτύων ηλεκτρισμού, φυσικού αερίου, ύδρευσης και αποχέτευσης, θέρμανσης και μεταφορών, κατάλληλων να δεχθούν στοιχεία από δίκτυα ηλεκτρονικών επικοινωνιών· εκφράζει ωστόσο την ανησυχία της όσον αφορά την εφαρμογή του κανονισμού σε κρίσιμες υποδομές, όπως οι σήραγγες του μετρό των μεγάλων πόλεων, για λόγους ασφαλείας και λόγω του υψηλού κόστους που θα προκύψει·

29. εκφράζει την απογοήτευσή της διότι οι υπηρεσίες και οι υποδομές τηλεπικοινωνιών εξακολουθούν να είναι ιδιαιτέρως κατακερματισμένες ακολουθώντας τα εθνικά σύνορα, μολονότι οι ευρυζωνικές υψίρρυθμες υποδομές αποτελούν τον πυλώνα της ψηφιακής ενιαίας αγοράς και προϋπόθεση για την παγκόσμια ανταγωνιστικότητα·

30. δεδομένου ότι τα τεχνικά έργα αποτελούν το σημαντικότερο μέρος του συνολικού κόστους εγκατάστασης των δικτύων, θεωρεί απαραίτητο ρυθμιστικό βήμα προόδου το γεγονός ότι κάθε φορέας εκμετάλλευσης δικτύου θα διατηρεί το δικαίωμα προσφοράς πρόσβασης στις υλικές υποδομές (όπως είναι π.χ. οι αγωγοί, οι σωληνώσεις, τα φρεάτια, τα κυτία σύνδεσης, οι ιστοί, οι κεραίες, οι πύργοι και άλλες φέρουσες κατασκευές) ή χρήσης αυτών (με δίκαιη τιμή και λογικούς όρους), ενόψει της εγκατάστασης στοιχείων από υψίρρυθμα δίκτυα ηλεκτρονικών επικοινωνιών· προκειμένου δε να διασφαλιστεί η διαφάνεια, οι απαραίτητες προς τον σκοπό αυτόν πληροφορίες θα πρέπει να διατίθενται σε ενιαίο σημείο ενημέρωσης·

31. τονίζει, ωστόσο, ότι δεν θα πρέπει να παραβλέπεται η σημασία που έχει και ο συνυπολογισμός των κοινωνικών στόχων και των στόχων συνοχής κατά τον καθορισμό της τιμής και της τιμολόγησης·

Συντονισμός των τεχνικών έργων

32. χαιρετίζει το γεγονός ότι ο κανονισμός αναφέρεται στο ζήτημα του συντονισμού των τεχνικών έργων, δεδομένου μάλιστα ότι οι εν λόγω επενδύσεις χρηματοδοτούνται εν μέρει ή συνολικά από δημόσιους πόρους· σημειώνει, ωστόσο, ότι ο κανονισμός δεν περιέχει οιαδήποτε αναφορά στον αντίκτυπο όσον αφορά τις δημόσιες συμβάσεις·

33. εκφράζει την απογοήτευσή της διότι ο κανονισμός δεν αναφέρει τον ρόλο των τοπικών και των περιφερειακών αρχών, μολονότι ο συντονισμός των τεχνικών έργων θα πραγματοποιηθεί στην επικράτειά τους· συνιστά, συνεπώς, στην Επιτροπή να αναφέρει τις τοπικές αρχές στη ρύθμισή της·

Αδειοδότηση

34. υποστηρίζει τον ρόλο του ενιαίου σημείου ενημέρωσης για τη διευκόλυνση και τον συντονισμό της διαδικασίας αδειοδότησης και θεωρεί επαρκή την ανώτατη προθεσμία έξι μηνών·

35. εκφράζει την απογοήτευσή της για το γεγονός ότι ο κανονισμός δεν αναφέρεται στον ρόλο των αρχών τοπικής αυτοδιοίκησης κατά τη διαδικασία αδειοδότησης, μολονότι, στις περισσότερες περιπτώσεις, η εν λόγω διαδικασία υπάγεται στην αρμοδιότητα των τοπικών αρχών· διατυπώνει την ανησυχία της για το σημαντικό κόστος που καλούνται συχνά να αναλάβουν οι τοπικές αρχές στο πλαίσιο αυτό·

Εξοπλισμός στο εσωτερικό των κτιρίων και δυνατότητα πρόσβασης

36. θεωρεί σημαντικότατο βήμα προόδου τη διάταξη που θέτει ως κριτήριο, στο πλαίσιο της αίτησης αδειοδότησης, την υποχρέωση να εγκατασταθούν σε νέες κατασκευές υλικές υποδομές προσαρμοσμένες στις υψίρρυθμες υπηρεσίες, έως τα σημεία τερματισμού του δικτύου·

37. χαιρετίζει την υποχρέωση να περιλαμβάνεται σε πολυκατοικίες που υφίστανται σημαντικές εργασίες ανακαίνισης ή σε νέες πολυκατοικίες ένα σημείο συγκέντρωσης προσβάσιμο σε παρόχους δικτύων ηλεκτρονικών επικοινωνιών· ωστόσο, θεωρεί ότι είναι σκόπιμο να διευκρινιστεί ότι η εν λόγω υποχρέωση ισχύει επίσης και για επενδύσεις σε κοινωνικές κατοικίες, προκειμένου να δοθεί προσοχή ώστε οι ομάδες που αντιμετωπίζουν απειλή ψηφιακού αποκλεισμού και κατοικούν στα εν λόγω κτίρια να έχουν πρόσβαση στις ευρυζωνικές υπηρεσίες. Σε αυτήν την περίπτωση θα πρέπει όμως να παρέχεται πλήρης υποστήριξη για την επίτευξη του επιδιωκόμενου στόχου·

Επικουρικότητα, αναλογικότητα και βελτίωση της νομοθεσίας

38. αναγνωρίζει ότι, με την παρούσα μορφή τους, τα μέτρα που περιλαμβάνονται στην πρόταση κανονισμού φαίνεται ότι είναι σύμφωνα με την αρχή της επικουρικότητας. Η μείωση του κόστους εγκατάστασης των υποδομών υψίρρυθμων ηλεκτρονικών επικοινωνιών θα πρέπει να αποτελέσει αντικείμενο παρέμβασης της Ένωσης, προκειμένου να βελτιωθούν οι όροι εγκατάστασης και λειτουργίας της εσωτερικής αγοράς, ώστε να αρθούν τα εμπόδια στη λειτουργία της ενιαίας αγοράς που οφείλονται στους διαφορετικούς κανόνες και τις διαφορετικές διοικητικές πρακτικές που ισχύουν σε εθνικό και διακρατικό επίπεδο· οι εν λόγω διαφορές εμποδίζουν την επέκταση και την ανάπτυξη των ευρωπαϊκών επιχειρήσεων, έχουν αρνητική επίπτωση στην ανταγωνιστικότητα της Ευρώπης και δημιουργούν εμπόδια στις επενδύσεις και στις διασυνοριακές δραστηριότητες·

39. εκτιμά ότι τα προτεινόμενα μέτρα στους τομείς που παρουσιάζουν διασυνοριακά στοιχεία είναι απαραίτητα, διότι τα κράτη μέλη ή/και οι τοπικές και περιφερειακές αρχές δεν έχουν τη δυνατότητα από μόνες τους να ρυθμίσουν με επαρκή τρόπο τα διακρατικά στοιχεία που είναι σημαντικά για αυτές, ενώ μία πλήρης ευρυζωνική κάλυψη θα ενίσχυε την εδαφική συνοχή·

40. αναγνωρίζει ότι ο παρών κανονισμός αποβλέπει βασικά στη διευκόλυνση και κινητροδότηση της εγκατάστασης υψίρρυθμων δικτύων ηλεκτρονικών επικοινωνιών, προωθώντας την κοινή χρήση των υφιστάμενων υλικών υποδομών και δημιουργώντας τις απαραίτητες προϋποθέσεις για την αποτελεσματικότερη εγκατάσταση νέων υλικών υποδομών, προκειμένου να μειωθεί το κόστος που σχετίζεται με την εγκατάσταση των εν λόγω δικτύων·

41. είναι της γνώμης ότι τα προτεινόμενα μέτρα παρουσιάζουν σαφή πλεονεκτήματα συγκριτικά με τις μεμονωμένες δράσεις που πραγματοποιούνται σε εθνικό, περιφερειακό και τοπικό επίπεδο, ιδίως διότι τα κύρια μέτρα επικεντρώνονται στα ακόλουθα τέσσερα ζητήματα: τα υψίρρυθμα δίκτυα, τα τεχνικά έργα, την κοινή χρήση των υφιστάμενων υποδομών και την αποτελεσματικότερη εγκατάσταση νέων υλικών υποδομών, καθώς και τη μείωση της διοικητικής επιβάρυνσης·

42. εφιστά την προσοχή στο γεγονός ότι μία κοινή ευρωπαϊκή προσέγγιση των επίμαχων ζητημάτων θα αποφέρει προστιθέμενη αξία με την αποφυγή της άσκοπης επικάλυψης των εργασιών και θα δημιουργήσει οικονομίες κλίμακας· υπογραμμίζει ότι η εν λόγω προσέγγιση είναι απαραίτητη, δεδομένου ότι το Διαδίκτυο, λόγω της πανταχού παρούσας και διασυνοριακής φύσης του, είναι απαραίτητο εργαλείο για τη βελτιστοποίηση των οικονομικών και κοινωνικών δυνατοτήτων των ΤΠΕ·

43. αναγνωρίζει ότι, με την παρούσα μορφή τους, τα μέτρα που περιλαμβάνονται στην πρόταση κανονισμού φαίνεται ότι είναι σύμφωνα με την αρχή της αναλογικότητας. Τα εν λόγω μέτρα περιορίζονται στα απαραίτητα για την επίτευξη των καθορισμένων στόχων, επιδιώκοντας τον περιορισμό των στοιχείων που εμποδίζουν την πρόσβαση στις υλικές υποδομές·

44. σημειώνει ότι τα μέτρα μείωσης του κόστους που προτείνονται στον κανονισμό επικεντρώνονται στη βελτίωση του συντονισμού και της διαφάνειας, καθώς και στην ελάχιστη εναρμόνιση των εργαλείων, παρέχοντας στους σχετικούς ενδιαφερόμενους φορείς τη δυνατότητα αξιοποίησης συνεργειών και περιορισμού των ελλείψεων στη διαδικασία εγκατάστασης·

45. υπογραμμίζει ότι τα προτεινόμενα μέτρα δεν επιβάλλουν κανένα συγκεκριμένο οικονομικό μοντέλο και επιτρέπουν στα κράτη μέλη τη δυνατότητα να υιοθετήσουν λεπτομερέστερες διατάξεις. Με τον τρόπο αυτόν, θα συμπληρώσουν μάλλον παρά θα επηρεάσουν τις εθνικές εν εξελίξει πρωτοβουλίες. Παράλληλα, θα επιτρέψουν στα κράτη μέλη να αξιοποιήσουν περαιτέρω τα μέτρα που ισχύουν στην επικράτειά τους, οργανώνοντας κάθε νέο ή υφιστάμενο μέτρο κατά τρόπο που να εξυπηρετεί καλύτερα τις ιδιαιτερότητές τους, χωρίς κατ’ ανάγκην επιβολή πρόσθετων δαπανών·

46. υπογραμμίζει, ωστόσο, ότι, προκειμένου να διασφαλιστεί η ασφάλεια δικαίου, ο κανονισμός πρέπει να διευκρινίζει ποια μέτρα θα ληφθούν από την Ευρωπαϊκή Επιτροπή, μετά την κοινοποίηση των μέτρων εξαίρεσης από τα κράτη μέλη·

47. αποδέχεται την επιλογή του κανονισμού ως νομοθετικού μέσου, μολονότι η οδηγία δίδει μεγαλύτερο περιθώριο ελιγμών στα κράτη μέλη· εκτιμά, ωστόσο, ότι εάν εφαρμοστεί με επαρκώς ευέλικτο τρόπο, ο κανονισμός θα επιτρέψει να διατίθενται σε σύντομο χρονικό διάστημα εργαλεία μείωσης του κόστους και να διατηρηθεί η δυναμική των στόχων του Ψηφιακού θεματολογίου για την Ευρώπη, οι οποίοι θα πρέπει να έχουν επιτευχθεί έως το 2020·

48. όσον αφορά τη βελτίωση του ρυθμιστικού πλαισίου, παρατηρεί γενικώς ότι σε διάφορα σημεία της πρότασης κανονισμού γίνεται συγκεκριμένη αναφορά στο τοπικό και το περιφερειακό επίπεδο. Δεδομένων των αρμοδιοτήτων των τοπικών και των περιφερειακών αρχών, καθώς και του θεμελιώδους ρόλου που καλούνται να διαδραματίσουν στην κατάρτιση και την υλοποίηση μέτρων που συνδέονται με τομείς εφαρμογής των ΤΠΕ (και ιδιαιτέρως με την ανάπτυξη υψίρρυθμων δικτύων), θα ήταν σκόπιμο τα θεσμικά όργανα της Ένωσης και τα κράτη μέλη να συμβουλεύονται τακτικά τις εν λόγω τοπικές αρχές στο πλαίσιο της κατάρτισης και της εφαρμογής των μέτρων που έχουν ως στόχο την υλοποίηση του Ψηφιακού θεματολογίου για την Ευρώπη·

49. καλεί την Ευρωπαϊκή Επιτροπή να ζητήσει εγκαίρως τη γνωμοδότηση της Επιτροπής των Περιφερειών σχετικά με την έκθεση επανεξέτασης, η οποία θα παρουσιαστεί τρία χρόνια μετά την έναρξη ισχύος του κανονισμού.

II. ΠΡΟΤΕΙΝΟΜΕΝΕΣ ΤΡΟΠΟΛΟΓΙΕΣ

Προτεινόμενη τροπολογία 1

Άρθρο 2, νέο σημείο 11

Ορισμοί

Κείμενο που προτείνει η Επιτροπή Τροπολογία της ΕτΠ 11. «εθνικό όργανο επίλυσης διαφορών»: η εν λόγω αποστολή ανατίθεται στην εθνική ρυθμιστική αρχή στην περίπτωση κατά την οποία το κράτος μέλος δεν όρισε άλλο όργανο ως αρμόδιο, το οποίο να είναι νομικά διακριτό και λειτουργικά ανεξάρτητο από όλους τους φορείς εκμετάλλευσης δικτύων·

Αιτιολογία

Για τη διευκόλυνση της δυνατότητας κατανόησης και εφαρμογής του κανονισμού, είναι σκόπιμο να περιληφθεί στους ορισμούς το εθνικό όργανο επίλυσης διαφορών.

Προτεινόμενη τροπολογία 2

Άρθρο 2, νέο σημείο 12

Ορισμοί

Κείμενο που προτείνει η Επιτροπή Τροπολογία της ΕτΠ 12. «ενιαίο σημείο πληροφόρησης»: στην περίπτωση κατά την οποία το κράτος μέλος δεν έχει ορίσει άλλο όργανο ως αρμόδιο, σε κάθε κράτος μέλος η εν λόγω αποστολή ανατίθεται στην εθνική ρυθμιστική αρχή.

Αιτιολογία

Για τη διευκόλυνση της δυνατότητας κατανόησης και εφαρμογής του κανονισμού, είναι σκόπιμο να περιληφθεί στους ορισμούς το ενιαίο σημείο πληροφόρησης.

Τροπολογία 3

Άρθρο 7, παράγραφος 2

Εξοπλισμός εντός κτιρίου

Κείμενο που προτείνει η Επιτροπή Τροπολογία της ΕτΠ 2. Όλες οι νεόδμητες πολυκατοικίες, για τις οποίες έχουν υποβληθεί αιτήσεις για έκδοση οικοδομικής άδειας μετά τις [Υπηρεσία Εκδόσεων: να προστεθεί η ακριβής ημερομηνία έναρξης ισχύος του παρόντος κανονισμού], είναι εξοπλισμένες με σημείο συγκέντρωσης, εντός ή εκτός του κτιρίου, το οποίο εξασφαλίζει τη σύνδεση με εξοπλισμό εντός κτιρίου, προσαρμοσμένο για υψηλές ταχύτητες. Η ίδια υποχρέωση ισχύει και στην περίπτωση έργων μείζονος ανακαίνισης για τα οποία έχουν υποβληθεί αιτήσεις για έκδοση οικοδομικής άδειας μετά τις [Υπηρεσία Εκδόσεων: να προστεθεί η ακριβής ημερομηνία έναρξης ισχύος του παρόντος κανονισμού]. 2. Όλες οι νεόδμητες πολυκατοικίες, περιλαμβανομένων των κοινωνικών κατοικιών, για τις οποίες έχουν υποβληθεί αιτήσεις για έκδοση οικοδομικής άδειας μετά τις [Υπηρεσία Εκδόσεων: να προστεθεί η ακριβής ημερομηνία έναρξης ισχύος του παρόντος κανονισμού], είναι εξοπλισμένες με σημείο συγκέντρωσης, εντός ή εκτός του κτιρίου, το οποίο εξασφαλίζει τη σύνδεση με εξοπλισμό εντός κτιρίου, προσαρμοσμένο για υψηλές ταχύτητες. Η ίδια υποχρέωση ισχύει και στην περίπτωση έργων μείζονος ανακαίνισης για τα οποία έχουν υποβληθεί αιτήσεις για έκδοση οικοδομικής άδειας μετά τις [Υπηρεσία Εκδόσεων: να προστεθεί η ακριβής ημερομηνία έναρξης ισχύος του παρόντος κανονισμού].

Αιτιολογία

Στόχος της εν λόγω τροποποίησης είναι να διευκρινιστεί ότι δεν μπορεί να μειωθεί το κόστος κατασκευής των κοινωνικών κατοικιών με το να στερηθούν οι τελευταίες εξοπλισμό απαραίτητο για την υψίρρυθμη σύνδεσή τους, με στόχο να εξασφαλιστεί ότι παρέχονται ίσες ευκαιρίες στους κατοίκους τους.

Προτεινόμενη τροπολογία 4

Άρθρο 10

Κείμενο που προτείνει η Επιτροπή Τροπολογία της ΕτΠ Η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο, έως τις [Υπηρεσία Εκδόσεων: να προστεθεί η ακριβής ημερομηνία ημερομηνία έναρξης ισχύος του παρόντος κανονισμού + 3 έτη] σχετικά με την εφαρμογή του παρόντος κανονισμού. Η έκθεση περιλαμβάνει περίληψη του αντίκτυπου των μέτρων που προβλέπονται από τον παρόντα κανονισμό και αξιολόγηση της προόδου προς την επίτευξη των στόχων του. Η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο, έως τις [Υπηρεσία Εκδόσεων: να προστεθεί η ακριβής ημερομηνία ημερομηνία έναρξης ισχύος του παρόντος κανονισμού + 3 έτη] σχετικά με την εφαρμογή του παρόντος κανονισμού. Η έκθεση περιλαμβάνει περίληψη του αντίκτυπου των μέτρων που προβλέπονται από τον παρόντα κανονισμό και αξιολόγηση της προόδου προς την επίτευξη των στόχων του. Η έκθεση πρέπει να υποβληθεί στην Επιτροπή των Περιφερειών ενόψει της κατάρτισης γνωμοδότησης.

Αιτιολογία

Η τροπολογία προτείνει να καταστεί υποχρεωτική η διαβούλευση με την ΕτΠ ενόψει της κατάρτισης γνωμοδότησης.

Βρυξέλλες, 3 Ιουλίου 2013 Ο Πρόεδρος της Επιτροπής των Περιφερειών Ramón Luis VALCÁRCEL SISO

(1) COM(2012) 573 final.

(2) Booz & Company (2012), Maximising the impact of Digitalisation [Βελτιστοποίηση του αντικτύπου της ψηφιοποίησης].

(3) Οι εκτιμήσεις της Επιτροπής βασίζονται στις ακόλουθες εθνικές έρευνες: Liebenau, J., Atkinson, R., Karrberg, P., Castro, D. and Ezell, S., 2009, The UK Digital Road to Recovery [Ψηφιακή οδός προς την ανάπτυξη του ΗΒ]· Katz R.L. et al, 2009, The Impact of Broadband on Jobs and the German Economy [Ο αντίκτυπος των ευρυζωνικών υπηρεσιών στην απασχόληση και τη γερμανική οικονομία].

(4) CdR 89/2009 fin.

(5) CdR 156/2009 fin.

(6) CdR 65/2011 fin.

(7) CdR 283/2008 fin.

(8) CdR 14/2010 fin.

(9) CdR 133/2009 fin.

(10) CdR 5/2008 fin.

(11) CdR 104/2010 fin.

(12) CdR 252/2005 fin.

(13) CdR 156/2009 fin.

(14) CdR 65/2011 fin.

(15) CdR 1673/2012 fin.

(16) CdR 104/2010 fin.

(17) CdR 247/2009 fin.

(18) CdR 254/2008 fin.